Diari Oficial de la Generalitat Valenciana


Sumari del DOGV 9570, del 06-04-2023 (2023/3714)

RESOLUCIÓ de 3 d'abril de 2023, de la Vicepresidència i Conselleria d'Igualtat i Polítiques Inclusives, per la qual es convoquen huit beques per a la realització de pràctiques professionals en centres dependents de la direcció general amb competències en matèria de diversitat funcional.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9570

Data del DOGV
:   06-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3714


Data del document
:   03-04-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * ajuda pública
    * pràctiques de formació
    * assignació per estudis
    * formació professional

RESOLUCIÓ de 3 d'abril de 2023, de la Vicepresidència i Conselleria d'Igualtat i Polítiques Inclusives, per la qual es convoquen huit beques per a la realització de pràctiques professionals en centres dependents de la direcció general amb competències en matèria de diversitat funcional. [2023/3714]  
Dins del marc normatiu establit pel Decret 132/2009, de 4 de setembre, del Consell, pel qual es regula la concessió de beques, desplegat per l'Ordre 17/2011, de 6 maig, de la Conselleria de Justícia i Administracions Públiques, s'ha aprovat l'Ordre 9/2019, de 16 d'octubre, de la Vicepresidència i Conselleria d'Igualtat i Polítiques Inclusives (DOGV 8660, 21.10.2019), per la qual s'aproven les bases reguladores de la concessió de beques per a la realització de pràctiques professionals en la direcció general amb competències en matèria de diversitat funcional.  
  
L'article 6 d'aquesta ordre disposa que les beques de formació per a realització de pràctiques professionals es convocaran per resolució de la persona titular de la conselleria amb competències en matèria de serveis socials. D'altra banda, l'impuls de les polítiques públiques que desenvolupa l'Administració de la Generalitat en matèria d'atenció a les persones amb diversitat funcional i accessibilitat universal determina la necessitat de formació de joves professionals en aquesta matèria.  
Entre els objectius i efectes que es pretenen aconseguir amb aquesta acció es troba acostar el coneixement pràctic de l'activitat de l'Administració a les persones amb titulacions universitàries i afavorir-ne l'especialització professional en matèria de diversitat funcional, tal com recull el Pla estratègic de subvencions de la Vicepresidència i Conselleria d'Igualtat i Polítiques Inclusives per al període 2021-2023.  
  
Segons s'estableix en el preàmbul de l'Ordre 9/2019, de 16 d'octubre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores de la concessió de beques per a la realització de pràctiques professionals en la direcció general amb competències en matèria de diversitat funcional, aquestes beques no estan subjectes a la política de competència de la Unió Europea en matèria d'ajudes públiques i, per tant, no requereixen la notificació a la Comissió Europea, per no complir els requisits de l'article 107.1 del Tractat de Funcionament de la Unió Europea.  
Per tot això, en l'exercici de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 1 del Decret 170/2020, de 30 d'octubre, del Consell, pel qual aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
  
Primer. Objecte i condicions de concessió  
1. Es convoquen, en règim de concurrència competitiva, 8 beques per a realitzar pràctiques professionals en centres dependents de la direcció general amb competència en matèria de diversitat funcional:  
a) Quatre beques per a persones amb grau en Treball Social (una reservada per a una persona amb diversitat funcional).  
b) Quatre beques per a documentalistes (una reservada per a una persona amb diversitat funcional).  
2. Les condicions de gaudi de les beques i la realització de les pràctiques professionals s'ajustarà a les disposicions de l'Ordre 9/2019, de 16 d'octubre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores de la concessió de beques per a la realització de pràctiques professionals en la direcció general amb competències en matèria de diversitat funcional, publicada en el DOGV núm. 8660, de 21 d'octubre de 2019 (d'ara en avant, Ordre 9/2019).  
3. Les persones adjudicatàries de les beques hauran de complir, a més de la titulació requerida en l'apartat 1, la resta de requisits recollits en l'article 2 de l'Ordre 9/2019, abans esmentada.  
Els aspirants a beques de documentalista hauran d'estar en possessió d'alguna de les titulacions següents: grau en Informació i Documentació, grau en Gestió d'Informació i Documentació Digital, diplomatura en Biblioteconomia i Documentació, llicenciatura en Documentació, del títol universitari oficial de grau equivalent d'acord amb els plans d'estudi vigents, del títol de tècnic superior en Documentació i Administració Sanitàries  
4. Les pràctiques professionals d'aquestes beques es realitzaran en els centres dependents funcionalment de la Direcció General de Diversitat Funcional i Salut Mental següents.  
a) Una beca per a treball social i una beca per a documentalista en el Centre de Valoració i Orientació de Discapacitat d'Alacant.  
b) Una beca per a treball social i una beca per a documentalista en el Centre de Valoració i Orientació de Discapacitat de València.  
c) Una beca per a treball social i una per a documentalista en el Centre de Valoració i Orientació de Discapacitat de Castelló.  
d) Una beca per a treball social y una per a documentalista en la Direcció General de Diversitat Funcional i Salut Mental.  
La direcció tècnica, supervisió i tutoria de les beques, l'exercirà la persona titular del servei on es realitzen les pràctiques o qui la substituïsca.  
5. De conformitat amb l'article 5.1 de l'Ordre 9/2019, en cas que no es presente cap persona amb diversitat funcional a la plaça reservada o no obtinga la puntuació mínima que s'estableix en l'article 15 d'aquesta Ordre, aquesta beca entrarà en el torn d'accés ordinari establit en la convocatòria.  
6. S'establirà una borsa de reserva per modalitat i província, d'acord amb el que es disposa en l'article 13 de l'Ordre 9/2019. En el cas que no hi haja suficients candidats per a cobrir la beca oferida, la comissió avaluadora podrà proposar l'assignació de la vacant a persones de la borsa de reserva d'una altra província, dins de la mateixa modalitat o d'una altra modalitat, segons el seu ordre de puntuació. Al mateix temps, en cas que assignades les beques es produïsca una vacant i no hi haja cap persona en la borsa de reserva de la modalitat corresponent, segons l'article 13 de l'Ordre 9/2019, la comissió avaluadora podrà proposar la beca vacant a una persona de la borsa de reserva d'una altra província o modalitat, segons el seu ordre de puntuació.  
  
  
Segon. Finançament i dotació de les beques  
1. L'import global màxim destinat a la concessió de les beques que es convoquen mitjançant la present resolució serà de 78.007,68 € per a l'anualitat 2023 i 39.003,84 € per a l'anualitat 2024. Aquest import serà finançat amb càrrec al programa pressupostari 61.38.11.575.26.5 i la línia de subvenció S5231000, «Beques per a la realització de pràctiques professionals», per a l'exercici 2023 amb dotació inicial de 125.000,00 euros i el seu equivalent per a l'exercici 2024, condicionada a l'existència de crèdit adequat i suficient.  
2. La dotació inicial de la beca serà de 1.165,08 euros mensuals bruts, de conformitat amb la Resolució de 16 de gener de 2023, de la Conselleria d'Hisenda i Model Econòmic, per la qual s'estableix la quantitat de percepció en l'exercici vigent de les beques sotmeses a l'àmbit d'aplicació del Decret 132/2009. Aquesta quantitat s'incrementarà, si escau, d'acord amb el que s'estableix en l'article 17 d'aquest decret.  
Sobre l'import brut es practicarà la retenció a compte de l'impost sobre la renda de les persones físiques i es descomptarà la quota corresponent a la persona treballadora de la cotització a la Seguretat Social, en els termes establits en el Reial decret 1493/2011, de 24 d'octubre, i en la resta de normativa aplicable.  
3. De conformitat amb el Reial decret 1493/2011, de 24 d'octubre, la quota empresarial de la Seguretat Social de la persona adjudicatària de la beca es finançarà a càrrec de la mateixa aplicació i codi de línia esmentats en el punt 1 d'aquest apartat, per l'import que corresponga segons la normativa vigent en la matèria.  
4. La quantia màxima global destinada a aquestes beques no podrà superar les quantitats anteriors, llevat que siguen prorrogades o s'incremente l'import, per aplicació de l'article 17 del Decret 132/2009 o per la modificació de la quota empresarial de la cotització a la Seguretat Social.  
  
Tercer. Duració de les beques  
1. El període de duració de les beques serà com a màxim de dotze mesos des de la data que s'indique en la resolució de concessió, que serà objecte de publicació en el Diari Oficial de la Generalitat Valenciana.  
  
2. El període de duració podrà prorrogar-se sense necessitat d'una nova convocatòria per un període màxim de dotze mesos addicionals, sempre que existisca la disponibilitat pressupostària corresponent i el desenvolupament de l'activitat que s'estiga efectuant així ho requerisca o aconselle.  
  
Quart. Termini i forma de presentació de les sol·licituds  
1. El termini de presentació de sol·licituds serà de quinze dies hàbils comptadors a partir de l'endemà de la publicació d'aquesta resolució en el Diari Oficial de la Generalitat Valenciana. Quan l'últim dia del termini siga inhàbil, es considerarà prorrogat al primer dia hàbil següent.  
  
2. Les sol·licituds s'hauran de presentar per via telemàtica. Per a això s'haurà d'accedir a la seu electrònica de la Generalitat en la següent adreça URL: https://www.gva.es/es/inicio/procedimientos'aneu\_proc=23155&version=amp i emplenar el tràmit dissenyat a aquest efecte.  
Per a poder realitzar la presentació electrònica, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de signatura electrònica avançada que admet l'Administració segons la normativa vigent.  
  
Cinqué. Documentació que ha d'acompanyar la sol·licitud  
1. Juntament amb la sol·licitud haurà d'aportar-se el currículum de manera completa, segons models normalitzats. En emplenar aquests formularis s'obtindrà l'autobaremació inicial dels mèrits adduïts en el currículum, que es calcularà de manera automàtica a partir de la informació aportada en aquest. El resultat d'aquesta baremació es visualitzarà com un camp més del formulari.  
Les persones amb discapacitat o diversitat funcional que opten a una plaça reservada per a persones amb discapacitat ho hauran de fer constar en la sol·licitud.  
En tot cas, les persones seleccionades per a la fase d'entrevista hauran de presentar la documentació acreditativa dels mèrits detallats en el currículum en el moment en què acudisquen a realitzar-la.  
2. En el currículum s'haurà d'especificar: la nota mitjana ponderada obtinguda en els estudis de grau o llicenciatura; els restants títols acadèmics oficials obtinguts que no constituïsquen un requisit per accedir a la beca; el nivell més alt de coneixement del valencià aconseguit, d'acord amb els títols expedits o homologats per la Junta Qualificadora de Coneixements del Valencià; el nivell de coneixement d'idiomes oficials de la Unió Europea, d'acord amb el Marc Europeu Comú de Referència per a les Llengües; així com l'experiència professional i els cursos de formació que tinguen relació amb l'objecte de la beca.  
  
Dels mèrits per experiència professional i per cursos de formació, haurà de fer-se constar informació suficient per a determinar-ne la relació amb les matèries objecte de la beca. Respecte dels cursos de formació s'haurà d'especificar, així mateix, la duració en hores i l'organisme oficial o centre reconegut que els ha impartits.  
  
Sisé. Dades de caràcter personal  
1. Les dades personals de les persones sol·licitants seran tractades legítimament per al compliment d'una missió realitzada en interés públic o en l'exercici de poders públics conferits al responsable. El tractament s'ajustarà als termes i a les condicions recollits en el Reglament (UE) 2016/679, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, i en la Llei orgànica 3/2018, de 5 de desembre, de protecció de dades personals i garantia dels drets digitals; en l'Ordre 3/2011, de 8 de novembre, de la Conselleria d'Hisenda i Administració Pública, i en la resta de normativa vigent en la matèria.  
  
2. Les persones titulars de les dades personals podran exercir els seus drets d'accés, rectificació, cancel·lació, oposició, supressió portabilitat i limitació del tractament davant la Direcció General de Tecnologies de la Informació i les Comunicacions. La resta d'informació preceptiva respecte del tractament de dades personals pot consultar-se mitjançant l'enllaç següent: https://www.gva.es/downloads/publicados/pr/texto\_informacion\_adicional\_v.pdf  
  
Seté. Procés de selecció i criteris de valoració de les sol·licituds  
  
1. El procés de selecció s'ajustarà al que es disposa en l'article 13 de l'Ordre 9/2019.  
2. La valoració dels mèrits es realitzarà d'acord amb els criteris establits en l'article 12 de l'Ordre 9/2019.  
3. Per a la concessió d'una beca es requerirà una puntuació mínima de 13,50 punts segons s'estableix l'article 15 de l'Ordre esmentada.  
  
Huité. Mitjans de publicació i notificació dels diferents tràmits  
1. La realització de tots els tràmits i la publicació de llistes del procés de selecció es farà en la seu electrònica de la Generalitat (adreça URL: https://www.gva.es/es/inicio/procedimientos'id\_proc=23873&version=amp).  
2. La resolució de concessió de les beques es publicarà en el Diari Oficial de la Generalitat Valenciana.  
3. Aquestes publicacions produiran els efectes de notificació, d'acord amb el que disposa l'article 45.1 de la Llei 39/2015, d'1 d'octubre, del procediment administratiu comú de les administracions públiques.  
  
Nové. Termini de resolució i efecte del silenci administratiu  
1. El termini màxim per a tramitar, resoldre i notificar les sol·licituds de beca és de sis mesos comptadors a partir de l'endemà de la publicació de la convocatòria. Si conclou aquest termini, sense que s'haja dictat i publicat la resolució expressa, les persones interessades podran considerar desestimades les seues sol·licituds per silenci administratiu.  
2. Quan es requerisca a la persona interessada l'esmena de deficiències en la sol·licitud o l'aportació de documents, o d'elements de judici necessaris per a l'acreditació dels requisits o la valoració dels mèrits, el termini per a resoldre se suspendrà pel temps que hi haja entre la notificació del requeriment i compliment efectiu d'aquest pel destinatari, o, en defecte d'això, pel del termini concedit.  
  
Desé. Òrgan competent per a la resolució  
1. La resolució de concessió o denegació de les beques està delegada en la direcció general amb competència en matèria de diversitat funcional, segons estableix l'Ordre 9/2019.  
2. Les resolucions dictades per delegació indicaran expressament aquesta circumstància i es consideraran dictades per l'òrgan delegant, per la qual cosa esgotaran la via administrativa.  
  
Onzé. Recursos  
Contra la resolució de concessió i denegació es podrà interposar un recurs potestatiu de reposició en el termini d'un mes comptador des de l'endemà de la notificació o directament un recurs davant l'ordre jurisdiccional contenciós administratiu en el termini de dos mesos comptadors des de l'endemà de la notificació.  
  
Dotzé. Circumstàncies que poden donar lloc a la modificació de la resolució de concessió  
La resolució de concessió es modificarà i es tindrà en compte, per tant, la renúncia a la beca de pràctiques professionals de la persona que haja resultat beneficiària i es concedirà aquesta al candidat o candidata que corresponga segons la regulació de la borsa de reserva per a substitucions quan:  
a) La persona que haja resultat beneficiària de la beca per a la realització de pràctiques professionals no s'incorpore, injustificadament, en el Centre de Valoració i Orientació de Discapacitat o en la seu de la Direcció General assignat en el termini que s'indique en la resolució de concessió.  
b) La persona que haja resultat beneficiària de la beca per a la realització de pràctiques professionals no aporte, injustificadament, en el termini dels deu dies hàbils següents a la publicació de la resolució de concessió en el Diari Oficial de la Generalitat Valenciana, la documentació exigida en el punt cinqué d'aquesta convocatòria.  
c) La persona que haja resultat beneficiària de la beca per a la realització de pràctiques professionals, amb caràcter previ a la incorporació, es trobe en una situació que impedisca el compliment de les obligacions derivades del desenvolupament normal d'aquesta, especialment, si aquestes vulneren el règim d'incompatibilitats establit en l'article 22 del Decret 132/2009.  
  
Tretzé. Pla de control  
La comprovació de la realització material de l'activitat subvencionada es durà a terme sobre el terreny a través de les mesures següents, establides en la Instrucció 1/2020, de la Sotssecretaria de la Vicepresidència i Conselleria d'Igualtat i Polítiques Inclusives, sobre el desenvolupament de les beques:  
a) Es designarà una persona tutora, que exercirà de manera efectiva les tasques de seguiment i suport a les persones beneficiàries de la beca.  
b) El control horari de la persona becària, dins de les condicions establides en l'article 21 del Decret 132/2009, es farà mitjançant un full de signatures, que estarà disponible tots els dies i on signaran a l'entrada i a l'eixida.  
c) Les tasques que han de desenvolupar al llarg de les pràctiques professionals s'assignaran segons un pla de formació específic que s'elaborarà dins del primer mes d'execució de les pràctiques. L'aplicació d'aquest pla es revisarà mitjançant reunions periòdiques de seguiment.  
El resultat d'aquestes reunions es reflectirà en una acta o document signat pel tutor o per tutora i pel becari o per la becària.  
  
Catorzé. Efectes  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, comptadors des de l'endemà de la publicació, d'acord amb el que s'estableix en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant l'òrgan que la dicta en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 3 d'abril de 2023.- La vicepresidenta del Consell i consellera d'Igualtat i Polítiques Inclusives: Aitana Mas Mas.